FI Euroopan unionin virallinen lehti C 188/54

Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2016/C 188/09)

Euroopan komissio on hyväksynyt tämän asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”CRUDO DI CUNEO”

EU-nro: PDO-IT-02118 – 4.2.2016

SAN ( X ) SMM ( ) APT ( )

1. Hakijaryhmä ja oikeutettu etu

Consorzio di Tutela della denominazione di origine protetta ”Crudo di Cuneo” Corso Dante Alighieri n.51 C/o Unione Industriali della Provincia di Cuneo 12100 Cuneo ITALIA

Consorzio di Tutela della denominazione di origine protetta ”Crudo di Cuneo” on 14.10.2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Eritelmän kohta, jota muutos koskee

— ☒ Tuotteen kuvaus — ☒ Alkuperätodisteet — ☒ Tuotantomenetelmä — ☐ Yhteys maantieteelliseen alueeseen — ☐ Merkinnät — ☒ Muuta [tarkistetut lainsäädäntöviittaukset]

4. Muutoksen (muutosten) tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos (muutokset)

Tuotteen kuvaus

Seuraavien kahden kohdan muutokset liittyvät toisiinsa:

— Eritelmän 2 kohdan 2.2 artiklan viimeisessä kohdassa oleva virke: ”Kasvatettavien sikojen on saavutettava kussakin erässä vähintään 156 kilogramman elopaino +/- 10 %.” muutetaan seuraavasti: ”Kasvatettavien sikojen on saavutettava kussakin erässä vähintään 165 kilogramman elopaino +/- 10 %.”

— Eritelmän 2 artiklan 2.6 kohdassa oleva vaatimus: ”paino kypsytyksen lopussa 7–10 kilogrammaa” muutetaan seuraavasti: ”paino kypsytyksen lopussa 8,5–12,00 kilogrammaa”. Muutoksella korotetaan kunkin erän sikojen keskimääräistä painoa ja kypsytettyjen kinkkujen painoa. Kasvattajat ovat viime vuosina todenneet, että teurastushetkellä samassa kehitysvaiheessa olevat siat ovat painavampia kuin 10–15 vuotta sitten. Vaikka kinkkujen tuotantoon käytettävän lihan ominaislaatu onkin pysynyt muuttumattomana, geneettisen valinnan tuloksena saadaan nykyisin painavampia teurassikoja kuin ennen. Uusien geneettisten tyyppien keskimääräinen päiväkasvuvauhti ja rehunkäyttökyky ovat lisääntyneet, ja kun rehujen annostus on tasapainoisempaa ja tehokkaampaa ja eläinten hyvinvointiin liittyvät olosuhteet ovat kaiken kaikkiaan parantuneet, voidaan samassa ajassa tuottaa sikoja, joiden paino nousee nopeammin ja joista saatujen kinkkujen laatu on erinomainen. Eritelmän muuttaminen korottamalla teurastettavien sikojen keskimääräistä painoa ja siitä johtuvaa kypsytettyjen kinkkujen painoa vastaakin kahtalaista tarkoitusta: kinkkujen tuotannon mukauttaminen tuotantotilojen todelliseen tilanteeseen ja SAN-suojatun Crudo di Cuneo -kinkun laadun varmistaminen käyttämällä sen valmistukseen ihanteelliseen kehitysvaiheeseen ehtineiden sikojen kinkkuja. Tätä muutosta on pidettävä vähäisenä, koska se on asetuksen (EU) N:o 1151/2012 53 artiklan 2 kohdan a–d alakohdan mukainen.

Tuotantomenetelmä

— Eritelmän 5 artiklan 5.5 kohdassa ”suolausvaihe” oleva seuraava virke: ”Suolausvaihe kestää vähintään kaksi viikkoa.” muutetaan seuraavasti: ”Suolausvaihe kestää vähintään 12 päivää.” Vaatimus suolausajan vähimmäiskeston alentamisesta 14:stä 12 päivään liittyy alan tutkimuksen ja lihan säilytys- ja jalostusmenetelmien kehittymiseen, minkä ansiosta suolausvaiheessa on mahdollista käyttää vähemmän suolaa kuin muutama vuosi sitten. Tämä lyhentää myös suolauksen kestoaikaa. Erityisesti kevyempien (paino 12–13 kg) viimeisteltyjen kinkkujen osalta on tarpeen lyhentää suolauksen kestoaikaa, jotta voidaan välttää liika suolaisuus ja sellaisten kinkkujen tuotanto, jotka eivät vastaa kuluttajien uusia makuvaatimuksia. Tätä muutosta on pidettävä vähäisenä, koska se on asetuksen (EU) N:o 1151/2012 53 artiklan 2 kohdan a–d alakohdan mukainen.

Muuta – Tarkistetut lainsäädäntöviittaukset

— Eritelmän 8 artikla ”Tämän eritelmän vaatimusten noudattamiseksi valvontaelin tarkastaa suojatulla alkuperänimityksellä ’Crudo di Cuneo’ varustetut kinkut asetuksen (EY) N:o 510/2006 10 artiklan mukaisesti.” muutetaan seuraavasti: ”Eritelmän noudattaminen todetaan asetuksen (EU) N:o 1151/2012 37 artiklan säännösten mukaisesti. Siitä vastaava valvontaeläin on ISTITUTO Nord Ovest qualità Soc. Coop. – P.zza Carlo Alberto Grosso, 82–12033 Moretta (CN), ITALIA” Asetuksen (EU) N:o 1151/2012 voimaantulon jälkeen on katsottu tarpeelliseksi päivittää kyseisen artiklan lainsäädäntöviittaukset ja lisätä valvontaelimen viitetiedot.

YHTENÄINEN ASIAKIRJA

”CRUDO DI CUNEO”

EU-nro: PDO-IT-02118 – 4.2.2016

SAN ( X ) SMM ( )

1. Nimi (nimet)

”Crudo di Cuneo”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.2. Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

Crudo di Cuneon tuotantoon on käytettävä ainoastaan tuoreita sian kinkkuja, jotka ovat peräisin yksilöidyllä alueella syntyneistä, kasvatetuista ja teurastetuista eläimistä.

Kulutukseen saatettavaa Crudo di Cuneo -kinkkua on kypsytettävä vähintään 10 kuukauden ajan jalostuksen aloittamisen jälkeen; sen paino kypsytyksen lopussa on 8,5–12,00 kilogrammaa; leikatun tuotteen väri on tasaisen punainen, kinkun ulkopinnassa ja sisällä oleva vähärasvainen lihaskudos on rakenteeltaan pehmeää ja kiinteän tiukkaa, näkyvä ulkopuolinen rasva (nahanalainen rasva) on väriltään kellertävän valkoista, tiivistä ja vailla öljyisyyttä; leikatun kinkun tuoksu ja maku on voimakkaan aromaattinen, kypsä ja pehmeä; pieninä määrinä lihaskudoksissa ja niiden välissä esiintyvä sisäpuolinen rasva on valkoista, vailla epätavallista hajua Pistettäessä rasvassa ei saa tuntua ummehtuneisuutta, maidon tai kalan hajua taikka muita epänormaaleja vivahteita. Reisilihaksen vähärasvaisen lihan kemiallisen koostumuksen on vastattava seuraavia prosentuaalisia vähimmäis- ja enimmäisarvoja: suola 4,5–6,9; kosteuspitoisuus 57–63 %; protolyysi 22–31. Ulkoisia poikkeavuuksia ei saa esiintyä. Kamaran ja luiden on oltava kokonaisia, vailla näkyviä viiltoja tai liiallista pehmenemistä. Leikkauspinnan väri: leikatun tuotteen värin on oltava tasainen, vailla laikkuja tai juovia.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Rehut

Rehu annostellaan siten, että annoksen analyyttinen koostumus vastaa eläimen tarpeita kasvatuksen alkuvaiheessa, keskikasvatusvaiheessa ja lihotusvaiheessa.

1. ALKUKASVATUSVAIHE (elopaino enintään 30 kg)

Rehuannoksen ominaispiirteet

— raakavalkuaispitoisuus 16–22 %

— päivittäinen energiasaanto 3 230–3 900

— lysiinipitoisuus g/kg 10–16 %

— raakakuitupitoisuus 3–5 %

Päivittäisannos (annoksen koostumus eri ainesosien prosenttiosuutena ilmaistuna, annostus 4 % elopainosta)

— maissi: 35–40 %

— soija (jauheena): 16–20 %

— vehnä: 12–15 %

— ohra: 13–17 %

— soijaöljy: 1–3 %

— vehnälese 8–12 %

— lisäkivennäisaineet ja -vitamiinit: 3–5 %

Tässä vaiheessa on kiellettyä käyttää spraykuivattua sian plasmaa sekä tuoreita tai tiivistettyjä maidosta saatuja tuotteita ja sivutuotteita.

2. KESKIKASVATUSVAIHE (elopaino 30–80 kg)

Rehuannoksen ominaispiirteet

— raakavalkuaispitoisuus 15,50–18 %

— päivittäinen energiasaanto 3 200–3 600

— lysiinipitoisuus g/kg 7–16 %

— raakakuitupitoisuus 3,5–5 %

Päivittäisannos (annoksen koostumus eri ainesosien prosenttiosuutena ilmaistuna, annostus 3 % elopainosta)

— maissi: 45–49 %

— soija (jauheena): 14–18 %

— vehnä: 10–13 %

— ohra: 9–12 %

— rasva: 1,5–2 %

— vehnälese 10–14 %

— lisäkivennäisaineet ja -vitamiinit: 3–5 %

3. LIHOTUSVAIHE (elopaino 80–165 kg/loppupaino)

Rehuannoksen ominaispiirteet

— raakavalkuaispitoisuus 13,5–17,5 %

— päivittäinen energiasaanto 3 100–3 400

— lysiinipitoisuus g/kg 6–9 %

— raakakuitupitoisuus 3,5–5,5 %

Päivittäisannos (annoksen koostumus eri ainesosien prosenttiosuutena ilmaistuna, annostus 2,3 % elopainosta)

— maissi: 49–53 %

— soija (jauheena): 12–16 %

— vehnä: 9–12 %

— ohra: 8–11 %

— rasva: 1–1,5 %

— vehnälese 10–14 %

— lisäkivennäisaineet ja -vitamiinit: 3–5 %

Tässä vaiheessa on kiellettyä käyttää ruuantähteitä, kalaöljyä elopainon ollessa yli 40 kg, rehukakkuja, joiden rasvapitoisuus on yli 4 % elopainon ollessa yli 120 kg, keksejä, leipätankoja ja muita ”välipaloja” elopainon ollessa vähintään 60 kg ja teurastuksen välisenä aikana, teurasjätteitä ja ylipäänsä mitään eläinjauhoja sekä riisin sivutuotteita.

Tarpeita voidaan tarvittaessa muuttaa sikojen kasvun mukaan tai poikkeuksellisista helteistä kesäkaudella johtuvien epänormaalien sääolosuhteiden vuoksi.

Rehun raaka-aineet ovat enimmäkseen peräisin Crudo di Cuneon tuotantoalueelta, ja suuri osa viljasta tuotetaan tiloilla, joilla siat kasvatetaan.

Raaka-aineet

Crudo di Cuneo -kinkun tuotantoon käytettävät siat kuuluvat seuraaviin rotuihin tai genotyyppeihin: Italian kantakirjaan merkityt perinteiset italialaiset large white ja landrace -rodut tai edellä tarkoitettujen rotujen karjujen jälkeläiset, Italian kantakirjaan merkittyyn duroc italiana -rotuun kuuluvien karjujen jälkeläiset, muihin rotuihin kuuluvien karjujen tai hybridikarjujen jälkeläiset, mikäli ne ovat peräisin valinta- tai risteytysohjelmista, joiden tarkoitus ei ole ristiriidassa Italian kantakirjajärjestelmän painavien sikojen tuotantoon liittyvien tavoitteiden kanssa.

Crudo di Cuneon -tuotantoon ei saa käyttää pakastettuja kinkkuja. Myös karjujen ja emakoiden käyttö on kielletty. Kinkut toimitetaan jalostettaviksi 24–120 tunnin kuluessa teurastuksesta.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

SAN-suojatun Crudo di Cuneon tuotantoon on käytettävä ainoastaan tuoreita sian kinkkuja, jotka ovat peräisin eläinten hyvinvointiin liittyvien tiukkojen vaatimusten mukaisesti syntyneistä ja kasvatetuista eläimistä. Näiden vaatimusten mukaan sioille ei saa aiheutua stressiä kuljetuksista tai siirroista vierotus-, keskikasvatus- ja lihotusvaiheessa. Kasvatustilalla on myös varmistettava, että tulokset lihotusvaiheen päättyessä vastaavat lopputuotteen ominaisuuksille asetettuja vaatimuksia. Crudo di Cuneo -kinkulle on ominaista nimenomaan nahanalaisen rasvakerroksen sopiva paksuus. Näistä syistä eläinten on synnyttävä ja ne on kasvatettava tuotantoalueella.

Teurastuksen ja lihan jalostuksen välisten määräaikojen noudattamiseksi ja pitkien kuljetusten aiheuttamien, kinkkujen jalostusedellytykset vaarantavien pintavikojen, verenpurkaumien ja juovien estämiseksi myös teurastuksen on tapahduttava maantieteellisellä tuotantoalueella.

Kinkkujen jalostus ja kypsytys ovat läheisessä yhteydessä tuotantoalueen inhimillisiin tekijöihin ja luontoon, minkä vuoksi kyseisten toimenpiteiden rajoittaminen maantieteelliselle tuotantoalueelle on välttämätöntä Crudo di Cuneon tuotannon kannalta.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Crudo di Cuneo voidaan pitää kaupan sekä kokonaisena luun kanssa että luuttomaksi leikattuna suljetussa tyhjiöpakkauksessa, paloina ja viipaleina.

Crudo di Cuneo on paloiteltava siten, että jokaisen palan kamarassa on näkyvissä jalostamossa ennalta tehty merkintä.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kulutukseen saatettaessa SAN-tuote ”Crudo di Cuneo” on varustettava erityisellä tunnuksella, jolla varmistetaan tuotteen alkuperä ja tunnistettavuus; tunnus merkitään jalostamossa polttamalla se kinkun molemmille puolille.

SAN-tuotteen ”Crudo di Cuneo” pakkauksiin tai itse tuotteeseen kiinnitettyihin etiketteihin, renkaisiin tai nauhoihin on merkittävä selkeästi painetuin, lähtemättömin ja muista niissä mahdollisesti olevista merkinnöistä selvästi erottuvin kirjaimin yksiselitteinen graafinen tunnus, komission asetuksen (EU) N:o 1151/2012 12 artiklassa tarkoitettu yhteisön tunnus sekä kullekin valvontajärjestelmään osallistuvalle tuottajalle myönnetty tunnistusnumero. SAN-tuotteen ”Crudo di Cuneo” tunnuksen tärkeimmät elementit tuotteen tunnistettavuuden kannalta ovat tyylitelty kinkun muoto sekä kolmion muotoinen kiila, joka viittaa Cuneon maakunnan samannimiseen pääkaupunkiin. Kaupunki oli alun perin rakennettu nimenomaan kiilan muotoon (cuneo = kiila).

4. Maantieteellisen alueen tarkka rajaus

SAN-tuotteen ”Crudo di Cuneo” tuotantoalue ulottuu Ligurian alppien Cadibonan ja Navan solien väliseltä alueelta Merialpeille Tendan ylängölle ja Kottisille alpeille. Vuorijono on U-kirjaimen muotoinen, ja sen sisälle jäävää ylätasankoa halkovat etelästä pohjoiseen Tanaro ja Po sekä niiden sivujoet. Alue käsittää Cuneon ja Astin maakunnat sekä seuraavat kunnat Torinon maakunnassa: Airasca, Andezeno, Arignano, Baldissero Torinese, Bibiana, Bricherasio, Buriasco, Cambiano, Campiglione Fenile, Candiolo, Cantalupa, Carignano, Carmagnola, Castagnole Piemonte, Cavour, Cercenasco, Chieri, Cumiana, Frossasco, Garzigliana, Isolabella, Lombriasco, Luserna S. Giovanni, Lusernetta, Macello, Marentino, Mombello di Torino, Montaldo Torinese, Moriondo Torinese, None, Osasco, Osasio, Pancalieri, Pavarolo, Pecetto Torinese, Pinerolo, Pino Torinese, Piobesi Torinese, Piossasco, Piscina, Poirino, Pralormo, Prarostino, Riva, Roletto, Rora’, S. Secondo di Pinerolo, Santena, Scalenghe, Trofarello, Vigone, Villafranca Piemonte, Villastellone ja Vinovo. Tuulten ansiosta tällä maantieteellisellä alueella vallitsee tasainen kosteus (50–70 %), eivätkä keskilämpötilat laske liian alas talvella tai nouse kohtuuttoman korkealle kesällä. Näissä olosuhteissa Crudo di Cuneo kypsyy tasaisesti ja saa sille tyypilliset ominaisuudet, kuten valkuaisaineiden pilkkoutumisen ja alhaisen kosteuspitoisuuden.

5. Yhteys maantieteelliseen alueeseen

SAN-tuotteen tuotantoalue on ollut ammoisista ajoista sidoksissa sikatalouteen ja Crudo di Cuneon valmistukseen ja kypsytykseen. Tämä johtuu erityisistä maaperä- ja ilmasto-olosuhteista, jotka erottavat alueen muista alueista ja takaavat tuotteen tyypilliset laatuominaisuudet, jotka kuluttajat hyvin tunnistavat.

Crudo di Cuneon kosteuspitoisuus, joka korreloi suoraan suolapitoisuuden kanssa, johtuu alueen vuorituulten vaikutuksesta. Tuulen suunta vaihtelee aamun ja yön välillä, mikä alentaa ilman kosteuspitoisuutta ja varmistaa tuotteen ihanteelliset raakakypsytysolosuhteet vaikuttamalla Crudo di Cuneon alhaiseen kosteuspitoisuuteen, kypsytysaikaan ja valkuaisaineiden pilkkoutumiseen. Myös raaka-aine on osoitus tuotteen ja ympäristön läheisestä yhteydestä, koska valkuaisaineiden pilkkoutuminen kinkussa johtuu osaltaan raaka-aineen ominaisuuksista. Cuneon siat kasvatetaan keskimäärin 350 metrin korkeudessa merenpinnasta ympäristössä, jossa talvisen sumun ja kesäisten hellehuippujen puuttuminen vaikuttaa erinomaisesti eläinten terveyteen. Terveellisen ilman ja puhtaan veden lisäksi paikallisesti tuotettuun viljaan perustuva perinteinen ja terveellinen rehu edistää lihan nopeaa kypsymistä. Proteolyysi liittyy mikro-organismien kehittymiseen lihan pinnalla: jalostajien taitavasti suorittaman suolauksen ansiosta lihassa vielä oleva kosteus nousee kapillaarisesti pintaan. Näin kinkun vähärasvaisessa pintaosassa kehittyvät mikroilmastolliset olosuhteet, jotka lisäävät hieman kosteutta, mikä puolestaan edistää sellaisten homeiden ja hiivojen kehittymistä, jotka pilkkovat vähärasvaisessa lihassa olevia valkuaisaineita ja vapauttavat Crudo di Cuneon makuun ja tuoksuun ratkaisevasti vaikuttavat peptidit.

Vuosisatojen ajan ihminen on vaikuttanut merkittävästi kyseisen SAN-tuotteen laatuun ja maineeseen kuluttajien keskuudessa kehittämällä aikojen kuluessa sukupolvelta toiselle siirtyneitä ja nykyajalle asti säilyneitä jalostusmenetelmiä. Jo vuodelta 1618 peräisin olevassa Guglielmino Praton teoksessa ”Clypeo del gentilhuomo” kuvataan yksityiskohtaisesti Piemonten kinkkumestareiden taitavaa osaamista.

Lukuisten historiallisten lähteiden mukaan Crudo di Cuneo -kinkkuja on perinteisesti tilattu alueen ylhäisiin perheisiin ja luostareihin, ja juuri kinkkujen kysynnän kasvu vaikutti merkittävästi jalostustoiminnan lisääntymiseen.

SAN-tuote ”Crudo di Cuneo” on siten seurausta useista inhimillisistä ja ympäristöllisistä tekijöistä, jotka aikojen kuluessa ovat vaikuttaneet tuotteen syntyyn ja laatuominaisuuksiin.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus on aloittanut kansallisen vastaväitemenettelyn julkaisemalla 13.11.2015 Italian tasavallan virallisen lehden numerossa 265 ehdotuksen suojatun alkuperänimityksen ”Crudo di Cuneo” eritelmän muuttamiseksi.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.